Nová hoľa (vrch vo Veľkej Fatre)

Nová hoľa () je hôľnatý vrchol vo Veľkej Fatre nad Donovalmi. Nachádza sa východne od vrchu Zvolen, približne  severne od Banskej Bystrice.

Poloha 
Nachádza sa na východnom okraji centrálnej časti Veľkej Fatry, v geomorfologickom podcelku Zvolen. Leží na rozhraní Žilinského a Banskobystrického kraja a okresov Ružomberok a Banská Bystrica. Vrcholom tiež prechádza hranica katastrálnych území obcí Liptovská Osada
a Donovaly. Táto časť pohoria je už mimo Národného parku Veľká Fatra, no zasahuje tu ochranné pásmo Národného parku Nízke Tatry.

Popis 
Spolu so susedným Zvolenom tvorí najvyššiu časť geomorfologického podcelku Zvolen. Dostupnosť vrcholu výrazne uľahčuje lanovka a aj preto patrí k turisticky najobľúbenejším cieľom tejto časti pohoria. Nová hoľa je významným strediskom športu; zjazdové trate rôznej obtiažnosti využívajú v zime lyžiari a v letnom období horskí cyklisti, svahy nad Donovalmi sú zasa obľúbenou lokalitou milovníkov závesného lietania. Na úpätí pri dolnej stanici lanovky sa nachádza bobová dráha, klzisko, ubytovacie a stravovacie zariadenia. Obďaleč je areál rozprávkovej krajiny Habakuky. 

Vrchom prechádza rozvodnica povodia Váhu a Hrona. Severným smerom prúdi voda riekou Revúca, do ktorej putuje voda zo západných, severných i východných svahov. Južné svahy odvodňujú prítoky Starohorského potoka, ktorý smeruje do Bystrice a následne Hrona. Najbližším susedom je nevýrazným horským sedlom oddelený vrch Zvolen na západe, severným smerom susedí Malý Zvolen a juhovýchodne Magura.

Výhľady 
Vrch patrí vďaka ľahkej dostupnosti medzi časté ciele turistov, k čomu prispieva i Cesta hrdinov SNP, vedúca blízkym sedlom. Hôľnatý vrch ponúka kruhový výhľad na vrcholy Veľkej Fatry, hoci časť hrebeňa zakrýva susedný vrch Zvolen. Výborne pozorovateľná je časť hrebeňa Nízkych Tatier s masívom Veľkej Chochule a susedný Kozí chrbát. Pri priaznivých podmienkach je možné vidieť najmä južný horizont a dobre pozorovateľný je vrch Sitno, Flochová, Klenovský Vepor, Poľana, Veľký Choč či Kriváň.

Turizmus 
Na východných svahoch sa nachádzajú lyžiarske zjazdovky a lanovky. Cez vrchol vedie turisticky chodník na blízky Zvolen, s ktorým patrí Nová hoľa k turisticky najobľúbenejším cieľom tejto časti pohoria. Na úpätí je vybudované turistické zázemie s mnohými atrakciami.

Prístup 
 po  značke z blízkeho rázcestia v sedle
 po  značenej magistrále (Cesta hrdinov SNP):
 zo sedla Veľký Šturec cez Zvolen
 z Donovál
 lanovkou z Donovál

Referencie

Pozri aj 
 Zvolen (geomorfologický podcelok)
 Zoznam vrcholov vo Veľkej Fatre

Iné projekty

Externé odkazy 
 Nová hoľa na hiking.sk
 Poloha na turistickej mape

Vrchy vo Veľkej Fatre
Tisícovky na Slovensku
Vrchy v okrese Banská Bystrica
Vrchy v okrese Ružomberok
Liptovská Osada
Donovaly